Lingotes dunha **onza troy** de xermanio, ferro, aluminio, renio e osmio
A **onza troy** (símbolo **ozt**) é unha unidade de medida de masa, tradicionalmente utilizada nos países anglosaxóns para os metais preciosos, como o ouro e a prata, e para as pedras preciosas. Unha onza troy equivale exactamente a 31,1034768 gramos.

Historia
--------

A onza troy forma parte do sistema de peso troy, que, malia deber o seu nome á cidade francesa de Troyes, onde se utilizaba na Idade Media nas feiras e nos mercados, ten as súas raíces no sistema monetario e ponderal da antiga Roma. Os romanos utilizaron inicialmente barras de bronce de distintos pesos como moeda: un *aes grave* equivalía a unha libra e unha doceava parte do *aes grave* denominábase *uncia* (onza).

Lingote dunha **onza troy** de ouro puro
Estandarizacións posteriores cambiaron a correspondencia da onza a 1/16 da libra (sistema avoirdupois), pero a onza troy, que segue a ser 1/12 da libra troy, mantivo a súa vixencia para medir os metais preciosos. A onza troy (31,1034768 g) pesa máis que a avoirdupois (28,349523125 g).

Co fin de manter os estándares de pureza e medidas comúns ao longo do tempo, conservouse a onza troy no canto da avoirdupois para a pesaxe do ouro, o platino, a prata e a pólvora. Do mesmo xeito, o gran, que ten o mesmo valor nos sistemas troy e avoirdupois, aínda se emprega para a pesaxe das frechas no tiro con arco e para a dos proxéctiles en balística. A onza troy e o gran tamén formaban parte do sistema farmacéutico que se empregou en medicina durante moito tempo, aínda que foron substituídos polos miligramos.

A onza troy e a moeda
---------------------

O sistema troy é o máis utilizado na actualidade polos estados emisores para a cuñaxe das súas moedas de investimento, que habitualmente pesan unha onza troy de metal puro, á marxe de que existan tamén pezas de nfraccións de onzas.

No sistema monetario internacional, o valor da onza troy de ouro dáse en dólares e en euros.

A norma ISO 4217, que define as abreviaturas para as moedas (tales como `USD` para os dólares ou `EUR` para os euros), tamén dá achega os códigos seguintes normas para as onzas troy de metais preciosos:

* `XAG` = onza troy de prata.
* `XAU` = onza troy de ouro.
* `XPD` = onza troy de paladio.
* `XPT` = onza troy de platino.

Notas
-----

1. ↑  "Troy weight, measurement system". En *Encyclopaedia Britannica (en inglés)*
2. ↑  "Troy Ounce. Everything you ever needed to know about the Troy Ounce and more!". En *TroyOunce.com (en inglés)*
3. ↑  Kelly, Patrick. *The Universal Cambist and Commercial Instructor*, Vol. 1. P. 20. Londres, 1811 *(en inglés)*
4. ↑  "Units of Measure Arquivado 07 de xuño de 2019 en Wayback Machine.". En *The Perth Mint (en inglés)*
5. ↑  Gennaro, A. R. (dir.). *Remington Farmacia*. 20ª edición. Tomo I. Editorial Médica Panamericana. Buenos Aires, 2003. Páxinas 112-113 [ISBN 950-06-1866-4] *(en castelán)*
6. ↑  "Investing in Bullion and Bullion Coins". Federal Trade Comission: consumer information *(en inglés)*
7. ↑  "Current currency & funds code list". En *Swiss Association for Standardization (en inglés)*

Véxase tamén
------------

### Outros artigos

* Onza
* Sistema troy
* Masa
* Unidade de medida

|  |  |
| --- | --- |
| Control de autoridades | 
* Wd: Q1323615
* AAT: 300404394

 |